google/wiki40b huggingface dataset:
Rapcore

Rapcore (Rap-Metal / Rap-Rock) – stilius, egzistavęs devintojo dešimtmečio pradžioje. Susiformavo iš tokių stilių kaip Hip-hop ir Punk, Thrash Metal, Heavy Metal. Stiliaus šaknys yra grupės, derinusios Funk, Rap ir Rock stilius: Red Hot Chili Peppers ir Faith No More. Pirmoji Rap-Metal grupė yra Rage Against The Machine, kuri, skirtingai nuo Red Hot Chili Peppers ir Faith No More, skambėjo sunkiau, o jos tekstai buvo įkvepti repo legendos Public Enemy. Rap-Metal skambesio galime aptikti ir Thrash Metal grupės Anthrax kūriniuose. Ši grupė yra įrašiusi dainą su Public Enemy ir atlikusi kelis bendrus pasirodymus.
Iš Rap-Metal vėliau išsivystė Nu metal.
Metal Gear Solid veikėjai

Metal Gear Solid žaidime yra daug veikėjų, kurie turi savo gyvenimo istoriją ir tikslą.

Solid Snake

Pagrindinis žaidimo Metal Gear Solid veikėjas. Žaidime jis keliauja į karinę bazę "Shadow Moses", kad išgelbėtų DARPA korporacijos vadovą, ArmsTech korporacijos prezidentą ir sunaikintų atominį ginklą Metal Gear Rex.

Meryl Silverburgh

Meryl yra Solid Snake pagrindinė padėjėja ir pulkininko Roy Campbell duktė. Per vieną žaidimo misiją ji pagrobiama ir nužudoma Solid Snake biologinio brolio Liquid Snake.
Bankininkystė Jungtinėje Karalystėje

Bankininkystės sektorius Jungtinėje Karalystėje yra vienas labiausių išvystytų pasaulyje. JAV ir Jungtinės Karalystės finansų rinkos yra pagrįstos anglosaksiška sistema. Ši sistema paremta atvira finansinių priemonių apyvarta ir rinka, per kurią pritraukiama didesnė dalis finansavimo. Ši sistema likvidesnė, skaidresnė ir labiau išvytyta nei žemyninė, kuri yra pagrįsta bankais. Kadangi JK paplitusi aglosaksiška sistema, tai joje į vertybinius popierius investuoja paskiros investicinių fondų valdymo bendrovės, draudimo įmonės bei privataus kapitalo bendrovės, o Vakarų Europoje – Vokietijoje, Prancūzijoje bei Japonijoje visas reikalingas funkcijas atlieka bankai. Pastarosioms šalims būdinga bankinė sistema. Jose bankai užsiima finansų maklerio ir draudimo įmonių veikla bei teikia investicinių fondų valdymo paslaugas. Jie taip pat aprūpina įmones finansiniais ištekliais, tarpininkauja rinkoje atliekant operacijas ir dalyvauja stambiais akcininkais įmonių veikloje.  JK bankininkystės pramonės turto ir grynos vertės santykio (finansinio sverto) vidurkis 2008 m. siekė 24 prieš 1.
Džordana Butkutė

Biografija

1986 m. debiutavo „Lituanikos“ festivalyje kartu su grupe „Impulsas“. 1987 m. Stanislovas Čepas pakvietė į vokalinį instrumentinį ansamblį „Nerija“. Tais pačiais metais festivalyje „Baltijos jaunystė-87“ ji pelnė publikos simpatijų ir žaviausios atlikėjos titulą. 1988 m. išrinkta festivalio „Baltijos jaunystė-88“ Mis.
1990 m. atstovavo Lietuvai tarptautiniame festivalyje „Jūrmala-90“. Tais pačiais metais konkurse „Jaunimo estrada-90“ Džordanos dainos užėmė dvi pirmąsias vietas: „Nemylėjau tavęs“ ir „Gimimo diena“.
1991 m. atstovavo Lietuvai festivalyje „Liepajas Dzintars“, gastroliavo kartu su Ivo Fomins ir grupe „Mistika“ Lietuvoje, Latvijoje, Austrijoje ir Danijoje. 1991 m. koncertinis turas Lenkijoje, Čekoslovakijoje ir Vokietijoje. 1991 m. gegužės 24 d. Džordana su grupe „Alibi“ Pop Art festivalyje iškovojo Didijį prizą (Grand prix). Vėliau koncertavo Danijoje, JAV, Londone.
2003 m. tapo televizijos TV3 realybės šou „Akvariumas-2“ nugalėtoja. 2012 m. gruodžio 12 d. ištekėjo už Elegijaus Strasevičiaus.
2014 m. surengė koncertinį turą „Nesudeginta ant Laužo“ po didžiausius šalies miestus, taip pat Alytuje ir Kėdainiuose. 2014 m. buvo išrinkta „Stiliaus“ moterimi. Muzikos asociacijos metų apdovanojimuose M.A.M.A. 2014 buvo apdovanota už viso gyvenimo nuopelnus lietuviškai muzikai, taip pat tapo metų atlikėja.
2017 m. įsijungė į „Lietuvos balso” teisėjų komandą.
Juozapas Kairys

Juozapas Kairys (1938 m. birželio 20 d. Tenenių k., Šilalės r.), choro dirigentas ir kompozitorius. (m. 2008 spalio 11 d.)

Biografija

1948–1959 mokėsi Kauno aklųjų mokykloje – internate. Savarankiškai pramokęs muzikos, pradėjo vadovauti vokaliniams ir instrumentiniams ansambliams. 1959–1964 choro dirigavimo neakivaizdiniu būdu mokėsi Vilniaus J. Tallat-Kelpšos muzikos technikume (dėst. E. Ylienė). Technikumą baigęs su pagyrimu, 1965–1970 choro dirigavimą studijavo Lietuvos valstybinėje konservatorijoje (vyr. dėst. R. Kašponio klasė), kurią baigė su pagyrimu.
1960–1968 Lietuvos aklųjų draugijos Kauno gamybinio mokymo kombinato klubo meno vadovas, mišriojo choro ir vokalinių ansamblių vadovas. 1966–1968 Lietuvos aklųjų draugijos Kauno tarprajoninių kultūros namų direktorius, 1968–1972 Lietuvos aklųjų draugijos Centro valdybos pirmininko pavaduotojas kultūros reikalams, 1972–1993 Lietuvos aklųjų draugijos profesionaliųjų muzikos kolektyvų direktorius. 1993–1995 Lietuvos aklųjų mišriojo choro „Vilnius" direktorius, nuo 1995 šio choro artistas.
J. Kairys pasižymi ir kaip kompozitorius. Sukūrė dainų chorams ir solistams, instrumentinių pjesių ir stambių vokalinių bei instrumentinių kūrinių, giesmių. Tai dainos chorams „Žinia“, „Serenada“, „Galbūt ne meilė“, „Troškimai“, „Saulėlydžio sonetas“ ir kt.; giesmės „Viešpaties malda“, „Apšlakstyk mane“ ir „Amžinąjį atilsį“; Mišios a – moll, kantata „Stovi Motina skausminga“, „Requiem“, sonata akordeonui C-dur, pjesės dviem akordeonams, liaudies instrumentams ir pučiamųjų orkestrui. Parašė straipsnių apie muziką ir jos atlikėjus. 1998 išleistas jo kūrinių rinkinys chorams „Troškimai".
J. Kairys apdovanotas Socialinio aprūpinimo žymūno (1969), Kultūros žymūno (1974) ženklais, 1985 jam suteiktas nusipelniusio kultūros – švietimo darbuotojo garbės vardas, 1996 apdovanotas Gedimino I laipsnio medaliu.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
I'm with You

Albumo turas

Prieš pat albumo išleidimą nuo rugpjūčio 9 dienos „Red Hot Chili Peppers“ pradėjo albumo pristatymo turą visame pasaulyje. Grupė surengė tris koncertus Azijoje (Honkonge ir Japonijoje), vieną Brazilijoje ir keliolika koncertų Europoje.
Juho Kusti Paasikivi

Biografija

Gimė kaip Johan Gustaf Hellsten, 1885 m. pavardę pasikeitė pagal suomiškas taisykles.
Helsinkio universitete baigė teisės studijas. 1907–1913 m. buvo Suomijos Didžiosios Kunigaikštystės Seimo narys, valstybinio iždo vadovas. 1914–1934 m. buvo Nacionalinio akcinio banko Kansallis-Osake-Pankki generalinis direktorius.
1903–1913 m. ir 1917–1918 m. buvo vienas iš Suomių partijos, kovojusios prieš rusifikaciją, vadovų. 1918 m. gegužės-lapkričio mėn. buvo Suomijos ministras pirmininkas. Vadovavo suomių delegacijai derybose su Sovietų Rusija ir 1920 m. spalio 14 d. pasirašė Tartu sutartį. 1934–1936 m. buvo Nacionalinės koalicijos partijos vadovas.
1936–1939 m. buvo Suomijos ambasadorius Švedijoje, 1940–1941 m. Suomijos atstovas Tarybų Sąjungoje. 1939 m. vadovavo Suomijos delegacijai derybose su TSRS, 1940 m. kovo 12 d. Maskvoje pasirašė taikos sutartį.
1941–1944 m. buvo privataus banko valdybos pirmininkas. Viso karo metu per Stokholmą palaikė santykius su TSRS vyriausybe. 1943 m. pradėjo veiklą „taikos opozicijoje“, reikalavusioje Suomijos išėjimo iš karo. 1944 m. vasario-kovo mėn. vyriausybės pavedimu dėl karo nutraukimo Švedijoje neoficialiai derėjosi su TSRS ambasadore Aleksandra Kolontaj. Kovo pabaigoje Maskvoje neoficialiai derėjosi su TSRS vyriausybe.
Pasibaigus Tolesniam karui, 1944 m. lapkričio mėn. – 1946 m. kovo mėn. buvo Suomijos ministras pirmininkas, į savo vyriausybės sudėtį įtraukė komunistą.
1946 m. kovo mėn. pakeitė K.Maneheimą Suomijos prezidento poste, juo buvo iki 1956 m. kovo mėn. Užimdamas šias pareigas su TSRS stengėsi palaikyti pabrėžtinai geros kaiminystės santykius, pradėtus vadinti „Paasikivi linija“. 1944–1956 m. buvo TSRS-Suomijos draugystės draugijos garbės pirmininkas, 1954 m. apdovanotas Lenino ordinu.
Køge BK

Istorija

2007–2009 m. klubas buvo ant bankroto ribos, galiausiai bankrutavo, o geriausi žaidėjai perėjo į naują HB Køge klubą. 2009-2010 m. sezone klubas pradėjo žaisti penktojoje Danijos lygoje (Sjællandsserien).
Ponas Šėtonas

Ponas Šėtonas (angliškai Mr. Satan arba Hercule) - veikėjas Dragon Ball Z ir Dragon Ball GT, bei tėvas Videlei.

Siužetas

Ponas Šėtonas yra Pasaulio kovos menų turnyro nugalėtojas ir stipriausias žmogus pasaulyje (pagal daugelio žmonių manymą). Jis tapo turtingu ir garsiu, bet ir egoistišku.
Kai jis pamato kaip Gokas kovoja su Celu, Šėtonas pameluoja, kad jam skauda pilvą. Paskui jis tvirtino (melavo), kad nugalėjo Celą, ir pasidarė įžymesnis. Pasaulio kovų turnyre jis kovoja su mažuoju Tranksu, vienu smūgiu buvo nublokštas iš arenos ir sužalotas. Šėtonas finale laimėjo prieš Androidą, nes davė jam kyšį - #18 20,000,000 zenų.
Vėliau, Šėtonas buvo nusiųstas nugalėti Madžin Bū. Jis bando visaip nugalėti. Bū pamėgo Šėtono stilių ir su juo susidraugavo. Tada, Šėtonas tapo Bū tarnu.
Ponas Šėtonas tapo Z kovotoju.
Pyplių koplyčia

Istorija

Akmenų mūro koplyčia pastatyta 1845 m. dvarininko Grinevičiaus lėšomis. Prie mūrinės koplyčios pristatyta medinė varpinė. Sovietmečiu vietinė bendruomenė koplyčią remontavo savo pastangomis.
2015 m. koplyčia įrašyta į Kultūros paveldo registrą (unik. kodas 38484). Kraštiečio medžio drožėjo Ipolito Užkurnio našlės A. Užkurnienės pastangomis, be koplyčios, įrašytas ir Užkurnių šeimos kapų kompleksas (unik. kodas 38485).

Architektūra

Koplyčios pastatas vieno aukšto, taisyklingo stačiakampio plano, jos pagrindinis fasadas orientuotas pietryčių kryptimi. Ant dvišlaičio stogo įtaisytas metalinis kryžius. Sienų angos (langų, durų) - smailiaarkės, stačiakampės bei pusapskritiminės. Fasaduose įrengtas profiliuotų plytų karnizas pastato perimetru, mentės pastato kampuose. Vidinėje patalpoje yra medinis altorius, medinė choro tvorelė.
Coursera

Coursera – masinio švietimo projektas, sukurtas 2012 m. Stenfordo universiteto kompiuterių mokslo profesorių Andrew Ng ir Daphne Koller.
„Coursera“ siūlo savo vartotojams šimtus nemokamų kursų iš įvairių disciplinų, sėkmingai baigus kursus gaunamas baigimo sertifikatas.

Istorija

2014 m. spalį „Coursera“ siūlė 839 kursus ir turėjo 10 milijonų vartotojų.
2015 m. gegužę „Coursera“ siūlė 1000 kursų iš 119 institucijų ir turėjo 13 milijonų vartotojų iš 190 pasaulio šalių.
Vilniaus Versmės katalikiškoji gimnazija

Istorija

Mokyklos organizavimo darbas prasidėjo 1991 m. Iki 1993 m. buvo kuriamas teorinis ugdymo modelis. Veikla vyko 3 kryptimis: 1) siekiama sukaupti kuo daugiau metodinės ir vadybinės informacijos heterogeninių grupių ugdymo organizavimo klausimais; 2) tikrinama galimybė ir poreikis mokykloje diegti katalikišką ugdymą; 3) įstatymų nustatyta tvarka derinami mokyklos steigimo dokumentai LR švietimo ir mokslo ministerijoje bei Vilniaus miesto savivaldybėje.
1993 m. grupė pedagogų, moksleivių tėvų ir Katalikų bažnyčios autoritetų, pritariant ir remiant Vilniaus miesto savivaldybei, įsteigė Vilniaus darželį-mokyklą „Versmė“. 1997 m. darželis-mokykla „Versmė“ reorganizuotas į Vilniaus „Versmės“ vidurinę mokyklą. 2010 m. gegužės 19 d. mokykla tapo VšĮ Vilniaus katalikiškoji mokykla „Versmė“. Mokyklos steigėjai Vilniaus arkivyskupija ir Marijos Dangun Ėmimo seserų vienuolynas (asumpcionistės). 2012 m. gegužės 14 d. akredituota Vilniaus katalikiškosios mokyklos „Versmė“ vidurinio ugdymo programa (valstybinis kodas 301001001). 2012 m. gegužės 15 d. mokykla tapo VšĮ Vilniaus „Versmės“ katalikiškoji gimnazija. Į kiekvieną gimnazijos bendrojo ugdymo klasę integruojama po 4-6 specialiųjų poreikių vaikus, turinčius kalbos, regos, judėjimo, intelekto ar kitų raidos sutrikimų. 2017 m. gimnazijai suteiktas Palaimintojo Teofiliaus Matulionio vardas.
Teofilis Mončiunskas

Biografija

1925–1926 m. tarnavo Lietuvos kariuomenėje. 1936 m. mokėsi Darbo rūmų liaudies universitete, 1938 m. Amatų rūmų krosnininkų kursuose, 1939 m. Kaišiadorių amatų mokykloje. 1939 m. įstojo į Šaulių sąjungą. 
Sovietams okupavus Lietuvą, 1940–1941 m. Trakų apskrities vartotojų kooperatyvų sąjungos pirmininkas. SSRS-Vokietijos karo pradžioje 1941 m. birželio mėn. pasitraukė į SSRS. Nuo 1942 m. tarnavo 16-ojoje lietuviškojoje šaulių divizijoje. 1942 m. liepos mėn. atsiųstas į Lietuvą organizuoti ginkluoto pogrindžio. Vienas iš nedaugelių Rūdninkų girioje veikusių sovietinių partizanų dalinių vadų lietuvių. Būrio „Už tėvynę“ komisaras, nuo 1944 m. pavasario – Trakų brigados vadas; slapyvardis Žvirblis. Jo vadovaujami partizanai ir diversantai sprogdino vokiečių karinius ešelonus, tiltus, geležinkelis bėgius, gadino ryšių linijas, nukovė vokiečių kareivių. Kartu terorizavo Rytų Lietuvos valstiečius, kaimų savisaugininkų nuginklavimo pretekstu su kitais planavo ir vykdė baudžiamąsias operacijas Dargužiuose, Bakaloriškėse ir kitur. Redagavo nelegalią partizanų spaudą.
1944 m. liepos mėn. – 1945 m. Trakų apskrities Vykdomojo komiteto pirmininkas. 1945 m. balandžio mėn. – 1949 m. vasario mėn. LKP(b) Raseinių apskrities komiteto I-asis sekretorius. 1949–1950 m. LSSR žemės ūkio ministro pavaduotojas, 1950–1954 m. ministerijos politinio sektoriaus viršininkas. 1954–1956 m. sovietinių ūkių ministro pavaduotojas. 1956–1958 m. Vilniaus miesto Stalino rajono Vykdomojo komiteto pirmininkas. 
1949–1952 m. LKP(b) CK narys. 1947–1955 m. LSSR AT deputatas, 1947–1951 m. LSSR AT Prezidiumo pirmininko pavaduotojas.  1950–1956 m. Lietuvos medžiotojų ir žvejų draugijos pirmininkas.
1964 m. jis filmuotas kino kronikoje „Tarybų Lietuva“ Nr. 25-26, režisierė Ana Pavlova.
Plaukimas peteliške

Plaukimas peteliškė yra plaukimo stilius. Peteliške plaukiama ant krūtinės, grybšniai abejomis rankomis atliekami vienu metu ir tuo pat metu atliekami ir smūgiai kojomis (peteliškės arba delfino smūgiai). Kiti stiliai kaip, pavyzdžiui, plaukimas krūtine, krauliu arba nugara yra labiau tinkami besimokantiems plaukti, peteliškė, savo ruožtu, yra fiziškai sunkus plaukimo stilius, kuris reikalauja gerą techniką ir stiprius raumenis. Šis stilius yra naujausias plaukimo stilius naudojamas varžybose, pirmą kartą panaudotas 1933 metais ir jis yra kilęs iš plaukimo krūtine stiliaus.

Technika

Plaukiant peteliške atliekami nepertraukiami rankų grybšniai ir kojų judesiai, panašūs į delfino uodegos smūgius žemyn aukštyn
Kūno padėtis beveik horizontali, gulima ant krūtinės, veidas panertas į vandenį, žvilgsnis nukreiptas žemyn ir šiek tiek pirmyn.
Rankos įdedamos į vandenį plaštakomis, arti išilginės kūno ašies, kuo toliau priekyje, tada palengva lenkiamos per alkūnes, traukiamos į apačią atgal ir ištiesiamos paliečiant nykščiais šlaunis.
Iš vandens pirmiausia išnyra alkūnės, paskui ir visos rankos. Sulenktos per alkūnę rankos keliamos virš vandens atpalaiduotos, įdedamos į vandenį ir pradeda kitą grybšnį.
Kvėpavimas derinamas su rankų judesiais. Įkvepiama pro burną pakėlus galvą į priekį arba pasukus į šoną.
Iškvėpimas vyksta nuo galvos pasukimo į pradinę padėtį iki kito įkvėpimo. Kitas įkvėpimas gali būti atliktas po vieno arba daugiau grybšnių.
Vienam rankų grybšniui tenka du kojų smūgiai: pirmas – grybšnio pradžioje, antras – grybšnio pabaigoje.

FINA taisyklės

Žemiau yra pateikiamos oficialių FINA taisyklių vertimas. Šios taisyklės taikomos oficialių plaukimo varžybų metu.
SW 8.1 Nuo pirmojo rankos grybšnio po starto ir kiekvieno posūkio metu kūnas turi būti ant krūtines. Po vandeniu kojų smūgiai į šonus yra leidžiami. Draudžiama apsisukti ant nugaros bet kuriuo metu, išskyrus posūkio metu po prisilietimo prie sienos ten, kur yra leidžiamas apsisukimas bet kuriuo būdu jei kūnas yra ant krutinės nuplaukiant nuo sienos.
SW 8.2 Abi rankos turi būti išmestos pirmyn vienu metu virš vandens ir atitraukiamos atgal vienu metu po vandeniu visos rungties metu, susiję su SW 8.5.
SW 8.3 Visi kojų judesiai aukštyn ir žemyn kojų turi būti atliekami vienu metu. Kojos bei pėdos nebūtinai turi būti tame pačiame lygyje, bet jų judesiai neturi išsiskirti. Plaukimo krūtine kojų smūgis yra neleistinas.
SW 8.4 Kiekvieno posūkio metu ir tuo rungties pabaigoj prisilietimas turi būti atliekamas abejomis rankomis neliečiant vienai kitos vienu metu po, virš arba vandens paviršiaus lygyje.
SW 8.5 Starto ir posūkiu metu plaukikui leidžiama vienas ar daugiau kojų smūgiai ir vienas traukimas ranka po vandeniu, ko pasekoje plaukikas turi iškilti į paviršių. Yra leidžiama plaukikui būti pilnai panirusiam ne daugiau kaip 15 metru po starto ir po kiekvieno posūkio. Iki to momento galva turi praskirti vandens paviršių. Plaukiko turi likti vandens paviršiuje iki kito posūkio arba finišo.
Matera

Istorija

Materos apylinkės apgyvendintos nuo paleolito laikų. Miestą tariamai įkūrė romėnai III a. pr. m. e. ir pavadino Meteola konsului Liucijui Cecilijui Metelui atminti. 664 m. miestą užėmė lombardai ir jis tapo Benevento kunigaikštystės dalimi. VII-VIII a. gretimuose urvuose įsikūrė benediktinai ir graikų stačiatikiai. IX-X a. čia vyko kova tarp saracėnų, Bizantijos ir Šventosios Romos imperatoriaus, įskaitant Liudviką II, kuris sugriovė miestą. Apulijoje apsistojus normanams Meterą valdė nuo 1043 m. Viljamas Geležinė ranka.
Po kelių maro epidemijų ir žemės drebėjimų XV a. miestas tapo Aragono nuosavybe ir buvo atiduotas kaip feodas Tramontano šeimai. Bet 1514 m. gyventojai sukilo ir nužudė grafą Džiovanį Karlą Tramontaną. XVII a. Matera atiteko Orsinių šeimai ir tapo Terre d'Otranto di Puglia dalimi. Vėliau miestas tapo Bazilikatos sostine, kol Juozapas Bonapartas 1806 m. ją perkėlė į Potencą.
1927 m. ji tapo Materos provincijos sostine. 1943 m. rugsėjo 21 d. Matera buvo pirmasis Italijos miestas sukilęs prieš vokiečių okupaciją.
2014 m. spalio 17 d. Matera buvo išrinkta 2019 m. Europos kultūros sostine.
Lova trims (filmas)

Turinys

Profesorius Pepino jau 10 metų vedęs Amaliją, tačiau jų namuose vis dar kabo šios buvusio vyro Antonio nuotrauka. Pastarasis prieš 20 metų buvo pašauktas į karą ir dingo Rusijoje, todėl visų buvo laikomas mirusiu. Amalija ištekėjo antrą kartą, tačiau jos 10-ųjų vestuvių metinių vakarą Antonio netikėtai vėl pasirodė namuose. Prasideda teisiniai ginčai, kuris iš vyrų yra teisėtas, o ir pačiai Amalijai niekaip nepavyksta apsispręsti, kurį ji myli labiau. Abu vyrai pasitelkia į pagalbą advokatus, teisininkus, taip pat spendžia vienas kitam spąstus, norėdami eliminuoti varžovą iš kovos, tačiau galiausiai aplink Amaliją ima suktis vienas iš advokatų. Antonio ir Pepino kartu sėda į lėktuvą, kuris dingsta be žinios, o Amalija galiausiai išteka trečia kartą. Tą patį vakarą namuose pasirodo Antonio su Pepino, kurie tikisi, kad žmona turėjo pakankamai laiko pagalvoti ir išsirinkti vieną iš jų dviejų...
Srovinis keltas

Srovinis keltas (angl. reaction ferry) – lyninis keltas, kurį varo upės srovė. Plaukdamas keltas būna pasuktas įstrižai upės srovei, todėl susidaro srovės spaudimo dedamoji, stumianti keltą skersai upės. Lynas prilaiko, kad kelto nenuneštų žemyn. Kuo stipresnė srovė, tuo efektyvesnis srovinis keltas.
Persijos princas: laiko smiltys

Siužetas

Persų karaliaus Šaramano įsūnis Dastanas užimtame Alamuto mieste randa stebuklingą durklą, kuri saugojo miesto valdovė Tamina. Netrukus miršta karalius ir Dastanas apkaltinamas nužudymu. Jis su princese pasprunka ir netrukus sužino magišką durklo galią grąžinti laiką atgal. Šio durklo gviešiasi Šaramano brolis Nizamas, kad galėtų tapti valdovu. Jis į pagalbą pasitelkia asasinus. Visgi Dastanas lemiamoje kovoje sugeba grąžinti laiką atgal ir paviešinti Nizamo kėslus.
Alfonsas Gineika

Alfonsas Gineika (1915 m. sausio 15 d. Karmėlava – 1996 m. lapkričio 27 d. Kaunas) – Lietuvos boksininkas, cirko artistas, žonglierius, ekvilibristas.

Biografija

1932-1933 m. Lietuvos bokso čempionas. 1934 m. debiutavo cirko trupėje „Trio“. 1935-1960 m. „Aušros“ ir kitų Lietuvos cirko trupių, 1960-1967 m. – cirko „Vilnius“ artistas. 1973-1980 m. vadovavo Vilniaus geležinkelininkų kultūros rūmų liaudies cirkui „Jaunystė“.
Su žmona A. Gineikiene atlikdavo numerį „Ekvilibristai ant valiuko“, su J. Ramanausku – jėgos žongliravimo, su D. Bereišiene – balanso ant kopėčių ir „Ikariečių žaidimą“, su A. Gineikiene, V. Gineikaite, D. Lazauskaite, Z. Černiausku – grupinio žongliravimo numerių.
Red Dead Redemption

Siužetas

„Red Dead Redemption“ veiksmas vyksta pramanytose JAV Laukinių vakarų ir Meksikos vietovėse. Pagrindinis herojus Džonas Marstonas kadaise buvo banditų gaujos narys, tačiau buvo sužeistas, gaujos apleistas ir pasitraukė iš „biznio“. Vyriausybės agentai po to jį surado ir mainais į gyvenimą kartu su šeima pareikalavo Dž. Marstono sumedžioti jo buvusios gaujos narius, kurie sukūrė savo atskiras gaujas ir toliau plėšikauja. Veiksmas prasideda 1911 m. Dž Marstonui atvykus į Laukinių vakarų Armadilo miestelį susitikti su buvusiu bendru Biliu Vilkinsonu, tačiau prie šiojo būstinės jis pašaunamas. Dž Marstonas išgelbėjamas pro šalį važiavusios Boni Makfarlen ir su vietos maršalu ir kitų gyventojų parama turi susikauti su įvairiais banditais, bei galų gale − su savo buvusiais sėbrais.

Mechanika

Žaidimo veiksmas vyksta 3D kompiuterinės grafikos aplinkoje valdant pagrindinį herojų Dž. Marstoną iš trečiojo asmens perspektyvos. Po Laukinius vakarus herojus gali judėti pėsčiomis, su žirgu arba žirgais traukiamu vežimu. Žaidimo eigoje šaudomasi su banditas, veikia priedangos sistema, kai herojus gali slapstytis už tvorų, akmenų nuo priešiškos ugnies. Žaidime yra laiko sulėtinimo galimybė (Dead-Eye), kad Dž. Marstonas gali tiksliau nusitaikyti į priešininkų kūno dalis. Iš nukautų banditų galima rinkti pinigus, šovinius. Už įvykdytas šalutines misijas suteikiami pinigai, auga herojaus garbės (Honor) ir šlovės (Fame) statistiniai duomenys, kurie lemia, kaip su herojumi elgiasi miestelių gyventojai. Miesteliuose herojus gali pirkti ginklus, šovinius, sveikatingumo porcijas, lošti pokeriu ir kitus minižaidimus, priimti misijas.
Žaidime yra įvesta keletas daugelio žaidėjų (iki 16) žaidžiamų scenarijų, kuriuos žaisdami žaidėjai gali pasiskirstyti į kovojančias tarpusavyje ar kovojančias kartu (Co-op) grupes. Plėtinyje „Undead Nightmare“ žaidimo veiksmas modifikuotas į Dž. Marstono kovas su zombiais, atitinkamai pakoreguotas siužetas.
Rimantas Baumilas

Rimantas Baumilas (g. 1949 m. gegužės 13 d. Kaišiadoryse) – teisininkas, teisėjas.

Biografija

1978 m. baigė Vilniaus universiteto Teisės fakultetą.
1989–1995 m. dirbo Trakų rajono apylinkės teismo, 1995–1999 m. – Lietuvos apeliacinio teismo, nuo 1999 m. liepos mėn. – Lietuvos Aukščiausiojo Teismo teisėjas.
Žmogaus teisių diena

Žmogaus teisių diena – gruodžio 10 d. švenčiama atmintina diena, skirta atkreipti pasaulio visuomenės dėmesį į žmogaus teises.

Istorija

1948 m. gruodžio 10 d. Jungtinių Tautų Organizacijos (JT) Generalinė Asamblėja priėmė Visuotinę žmogaus teisių deklaraciją. Tai buvo pirmasis istorijoje tarptautinis dokumentas, visuotinai pripažįstantis, kad visi žmonės nuo pat gimimo turi vienodas teises ir laisves (aktas išverstas į 360 kalbų).
Iniciatyvą gruodžio 10 d. atminti 1950 m. iškėlė Jungtinės Tautos.

Data

Pietų Afrikos Respublikoje Žmogaus teisių diena minima ne gruodžio 10-ąją kaip visame pasaulyje, bet kovo 21-ąją – pagerbiant šią dieną 1960 m. įvykusių Šerpvilio žudynių aukas (policijai atidengus ugnį į juodaodžius protestuotojus, žuvo 69 žmonės).

Renginiai

Kasmet šią dieną Europos parlamentas įteikia Sacharovo premiją. „Reporteriai be sienų" kasmet įteikia žmogaus teisių premiją.
Lietuvoje šią dieną Nevyriausybinių organizacijų informacijos ir paramos centras rengia mažąjį kino festivalį, kurio pagrindinė tema – žmogaus teisės.
Dačingas

Istorija

1898 m. rusams nutiesus geležinkelį, šalia dabartinio miesto įkurta Sartu stotis. Pats Dačingas (iš kinų k. „didžioji šventė“) įkurtas 1959 m., pradėjus naftos gavybą. Miestas labai sparčiai auga. Kinijos komunistų partijos propaganda Dačingą aukštino kaip pavyzdinį miestą.
Šosnovo valsčius

Šosnovo valsčius (lenk. Gmina Czosnów) yra centro rytų Lenkijoje, Mazovijos vaivadijoje. Valsčiaus centras yra Šosnovo miestelis, esantis 26 km į šiaurės vakarus nuo šalies sostinės Varšuvos.
Šosnovo valsčius užima 128,34 km² plotą, o jame gyvena 8 743 gyventojai (2006 m.).
Šosnovo valsčius aktyviai bendradarbiauja su Semeliškių seniūnija.
Ageniškio valsčius

Ageniškio valsčius buvo šiaurės Lietuvoje. Centras – Ageniškis.
Penrhiwceiber Rangers FC

Istorija

Klubas įkurtas 1961 m. Žaidė žemesniuose divizionuose. Buvo iškopę į Antros pakopos pirmenybes, bet jose neįsitvirtino.